|  |
| --- |
| **Gen. 12:1-9** **“God se beloftes laat die wiele draai.”** |

**Waarom het God vir Abram geroep?**

Die teks gee geen redes daarvoor nie.

Self kan ons ook geen redes uitdink of aflei wat dit enigsins verduidelik nie. Inteendeel, ons sou verskillende redes kon noem waarom Abram dalk nie so ŉ goeie keuse sou wees nie.

Waarom sou God ŉ bejaarde man en vrou wat nie kinders kan hê nie, gaan roep

uit ŉ familie van afgodsdienaars, wanneer Hy vir Hom ŉ volk van gelowiges wil begin?

Tot in hiertoe het die Bybel nogal logies sin gemaak –

* Adam en Eva sondig en daarom word hulle en hulle nageslag gestraf;
* Kain vermoor vir Abel en God maak hom ŉ doellose swerwer;
* Henog het naby God geleef en God neem hom lewendig in die hemel op;
* die mensdom se lewens het ontaard in ŉ verrotte verderwing en God verdelg hulle met die sondvloed;
* Noag is regverdig en God is barmhartig en red hom en sy gesin;
* die mense wil hulle teen God verhef in ongehoorsaamheid by Babel en God verdeel hulle oor die wêreld deur hulle taal te verwar.

Die patroon van oorsaak en gevolg is vir ons nogal logies en verstaanbaar.

Totdat hy nou hierdie onvrugbare egpaar uit afgodsdienaars uitkies om ŉ nasie mee te begin.

Menslik gesproke is daar geen hoop dat dit sal slaag nie.

Waarom kies God juis iemand soos Abram?

Sodat ons kan agterkom dat die nie oor Abram gaan nie, maar oor God.

Wanneer ons by Abram se lewe stilstaan in die volgende paar weke, dan is die fokus nie in die eerste plek op Abram self nie, maar op God;

en op wat God van homself openbaar in en deur die lewe van sy dienskneg.

God kies nie die mees waarskynlike mense in ons oë nie,

Hy steur Hom nie aan die “oorlewing van die sterkstes” nie,

Hy kies die onwaarskynlike, die hooplose, die swakkes

sodat dit duidelik nie mense se prestasies is nie, maar dat dit God se werk is wat in die kollig is.

Hy het die gedoen met Abram, met Jacob, met Josef, met Dawid... en Hy doen dit vandag nog met jou en met my.

Die werk van die Heilige Gees in en deur ons word eers sigbaar wanneer ons buite ons grense en ons gemaksones beweeg.

Wil jy God se krag ervaar, moet dan nie vassteek by dit waarvoor jy kans sien en by , of by hoe lank jy dink jy kan aanhou of uithou nie. Volg Hom verby jou grense.

Dit is soos die Here later vir Paulus sou antwoord, *“My krag kom tot volle werking wanneer jy swak is.” (2 Kor. 12:9)*

God se keuse van ŉ kinderlose ou man wys vir die mense van die Ou Testament na iemand in die toekoms;

en vir ons wys dit terug na iemand in die verlede;

na die sagmoedigste, nederigste en mees liefdevolle mens van alle tye

wat die allergrootste en magtigste daad volbring het

toe Hy God se straf op sondes verduur het in sy Godheid –

toe Hy almal losgekoop en met God versoen het wat aan Hom vasgryp in geloof.

 Jesus Christus –

 in sy oënskynlike swakheid het Hy die Satan in Goddelike krag oorwin.

\*\*\*

God roeping Abram weg van alles wat hy geken het en waarvan hy seker was.

 “Weg met jou uit jou land, en uit jou familie, en uit jou Vader se huis”, sê die Here.

Verlaat alles wat jou identiteit bepaal, alles van jou sekuriteit gee en almal wat vir jou lief is. Gee alles prys.

**Waarom is Abram gehoorsaam?**

Waarom gaan hy? Wat kry Hy in ruil vir alles wat hy prysgee?

Die verstommende is dat Abram net mooi niks kry nie – net woorde, net beloftes. Wonderlike beloftes ja, maar dit is nog net woorde. Nie waar nie?

Hy weet nie eers presies waarheen hy gaan nie. Hy weet dat dit op pad Kanaän toe is, maar die eindbestemming is onbekend. Ons lees in Heb. 11:8, “*Hy het weggetrek sonder om te weet waar hy sou uitkom.”*

Wat motiveer hom, wat oortuig hom dat dit beter is om te gaan as om te bly in Haran waar dit reeds met hom goed gegaan het?

Die beloftes oortuig hom – sien dit is nie maar net woorde nie, dit is God se woorde.

Die almagtige, onveranderlike God se woorde is reeds werklikheid – al kan jy dit nog nie sien nie.

 Dit is sekerheid omdat God sekerheid is.

Ons sien die gevolge van hierdie sekerheid by Abraham, sonder dat dit verduidelik word. Dit is tipies van die Ou Testament waar God nog nie alles in detail openbaar nie.

Hier in die Ou Testament wys Hy net vir ons net wat die gevolge van geloof is, en dan later in die Nuwe Testament verduidelik Hy wat dit is.

In Heb. 11:1 lees ons dat, *”Om te glo, is om seker te wees van die dinge wat ons hoop, om oortuig te wees van die dinge wat ons nie sien nie.”*

As ons dit weet en dan weer kyk na Abram se gehoorsaamheid, dan verstaan ons waarom hy getrek het, en dan verstaan ons wat geloof is.

In Abram gee God ŉ praktiese voorbeeld van die gevolge van geloof. As jy glo in God se beloftes, dan is dit vir jou so seker asof dit reeds gebeur het, asof jy reeds daaraan kan vat en dit kan proe.

Glo jy in Christus? Glo jy dat Hy jou met God versoen het? Ja? Dan is dit vas en seker, selfs al sien jy dit nog nie.

Dit hang nie van jou gevoel af nie, dit hang nie af van wat jy om jou sien en van hoe jy voel nie.

Die sekerheid is ŉ uitvloeisel van die almagtigheid en die onwankelbaarheid en die sekerheid van God wat daardie belofte gemaak het vir elkeen wat glo.

Dit is hoekom Abram gegaan het – hy het geglo, God se beloftes was vir hom sekerheid.

Heb. 11:8, “***8****Omdat Abraham geglo het, het hy gehoor gegee toe God hom geroep het om weg te trek...”*

Al het hy nog niks gekry toe hy sy goedjies daar in Haran op pak en op sy donkies laai nie, het hy dit alles reeds gekry. Al kon hy nog niks daarvan sien nie, was hy seker en oortuig daarvan.

Hy verlaat alles omdat hy in geloof reeds alles ontvang het.

Hy is nog ŉ kinderlose ou man, maar in God se vaste en sekere belofte is hy reeds geseën en is hy klaar ŉ groot nasie.

Wat is dit wat die wiele van Abram se trek laat draai?

 God se beloftes wat Abram elkeen in geloof aanneem as ŉ vaste sekerheid.

**Wat belowe God aan Abram?**

Net eers die opmerking dat God nie die land Kanaän aan Abram beloof nie.

Dis duidelik in v. 1 dat Abram moet trek na ŉ land wat die Here aan hom sal wys – maar nie gee nie.

En later in v. 7, nadat Abram in Kanaän is, dan beloof die Here die land steeds nie aan Abram nie, maar aan sy nageslag.

Abram het self niks daarvan gekry nie, net ŉ begraafplaas wat hy self moes koop.

As ons v. 2 en 3 stukkie-vir-stukkie neem sien ons God het sewe beloftes aan Abram gemaak, en dit het die sentrale tema geword in Abram se hele lewe:

1. Hy sal Abram ŉ groot nasie maak.
Ironies om hiermee te begin. So asof God by die intrapslag wil wys dat Hy die onmoontlike gaan doen.

Hy belowe ŉ groot nageslag/nasie aan hierdie 75 jarige man en vrou wat nie kinders kon hê nie. Net God kan so iets belowe, want net God kan lewe gee.

1. Hy sal Abram seën.

Daar sal voorspoed wees in Abram se lewe, daar sal vrug wees op sy werk, hy sal voorspoedig wees en suksesvol in dit wat hy aanpak.

1. Hy sal vir Abram ŉ groot naam gee.

 Hy sal hoog in aansien wees, ŉ besondere persoon, iemand om mee te reken.

1. Abram sal ŉ seën wees vir ander.

Ander sal voordeel trek uit ŉ verhouding met Abram of bloot uit sy teenwoordigheid, dit sal vir hulle goed wees om met hom te doen te kry.

Daar is twee kante aan hierdie spesifieke belofte. In die NAV word dit as ŉ bevel aan Abram vertaal, *“jy moet tot ŉ seën wees.”*

En dit is reg, maar dit is meer. In die OAV, soos in die Hebreeus is dit nie ŉ nuwe sin nie, dit vloei eintlik as ŉ gevolg uit die vorige beloftes.

Dit beteken dat die Here Abram ŉ groot nasie sal maak en hom sal seën en ŉ groot naam gee – sodat Abram ŉ seën vir ander sal wees..

God sal die seëninge gee – maar Abram mag dit nie net vir homself hou nie. Abram moet die seëninge wat God gee ontvang, beleef en geniet –

 maar hy moet dit ook deurgee sodat ander daarin sal deel.

In die Hebreeus vloei die volgende drie beloftes in v. 3 uit Abram se seën vir ander, dit is maniere hoe Abram vir ander ŉ seën sal wees:

1. God sal hulle seën wat vir Abram seën.

Die sin is in die meervoud wat wil wys dat daar baie sal wees wat vir Abram seën –

wat hom goedgesind sal wees, wat sal wil hê dat dit met Abram goed sal gaan en wat daartoe sal bydra.

As hulle Abram seën wat vir God glo en gehoorsaam, dan sal God hulle ook seën.

1. God sal vervloek wie vir Abram vervloek.

Hierdie keer is die sin in enkelvoud wat wys dat daar min sal wees wat Abram sleg gesind sal wees, wat hom sal wil kwaad aandoen.

En hulle wat so vyandig is teen God se geroepe dienskneg Abram, sal God se vyandskap leer ken.

1. In Abram sal al die geslagte, al die volke, al die nasies geseën wees.

Ons het netnou gekyk waarom God juis vir Abram geroep het.

Maar hierdie laaste belofte is die rede waar om God enigsins iemand geroep het.

Hierdie is die kern waarom Abram se hele roeping eintlik gaan.

Vir 250 jaar na Babel het dit dalk gelyk of God vergeet het van sy belofte dat iemand uit Eva se nageslag, ŉ mens, die Satan se kop sal vermorsel.

Maar Abram se roeping en hierdie belofte begin God sy plan daadwerklik uitvoer.

Uit Abram, uit sy nageslag sal die een kom wat met Satan gaan afreken – en dit sal vir al die volke van die wêreld tot groot seën wees.

Die vervulling van hierdie belofte in Jesus Christus was nie vir Abram so duidelik as vir ons wat die Nuwe Testament kan lees nie.

In Abram se nasaat Jesus Christus, is daar die seën van versoening met God vir elke stam en taal, vir elke volk en nasie (Op.5:9).

Watter ryke beloftes was dit nie.

Vir Abram was dit nie net woorde nie, beloftes van God is so seker as God self.

Dit is wat geloof is – dit maak God se beloftes so werklik dat jy dit nou reeds beleef en uitleef. En dan kan dit nie anders nie –

 God se beloftes en die sekerheid daarvan, sit die wiele aan die draai.

\*\*\*

Die Here roep ons almal.

In die eerste plek roep Hy ons tot geloof in Jesus Christus.

En dit behels dat al die beloftes in Christus waar en seker is –

 dat Hy ons sondeskuld betaal het,

 dat ons sondige natuur in Hom aan die kruis gesterf het en

 dat Hy nou deur sy Gees in ons leef,

 dat ons kinders van God is.

En as dit so is (want sy beloftes is seker) dan kom ons lewenswiele aan die draai sodat ons so lewe –

nuwe lewe wat deur die Gees al hoe meer verander word om soos Jesus te wees.

Dan kan niks meer ons vreugde steel nie want ons word bewaar en

sal verseker die erfdeel ontvang wat reeds in gereedheid is in die hemel.

(1 Pet. 1:3-8)

Hy roep ons elkeen ook om sy getuies te wees in die krag van die Heilige Gees. Hy seën ons met die hoop en verwagting en die lewensblyheid van Koninkryksburgers, sodat ons vir ander tot seën sal wees. Hier waar jy is – in die gemeente, by die huis, die skool die werk, die samelewing.

(Ag, hoe het Abram se nageslag, die Jode, nie daarin gefaal nie, hoe het ons eie volk in Suid Afrika nie daarin gefaal nie, en ons Gereformeerde kerke...)

Ons kan nie ongelowiges bloot oorhaal om op te hou sondig nie.

 Ons moet hulle van God se beloftes vertel en die sekerheid daarvan.

 God se beloftes – dis die bron van ons nuwe lewe,

 die sekerheid van sy beloftes sit ons aan die gang en dit hou ons aan die gang.

 Mense word nie met God versoen omdat hulle ophou sonde doen nie.

 Hulle word versoen omdat hulle sy beloftes glo en dan lewe soos hulle glo.

Kom ons herinner mekaar aan sy beloftes en die sekerheid daarvan –

 eerstens met hoe ons lewe en dan ook met ons woorde.

Dink jy dalk jy is te eenvoudig of te skaam, te jonk of te oud, of ken te min van die Bybel;

of is ons gemeente te klein, of is hier dalk te min wat werklik ywerig en vol passie vir die Here lewe?

 Nee, dink weer – met hoeveel het die Here sy plan begin?

Dis hoe Hy werk – in die Ou Testament het Hy met Abram as ŉ kinderlose ou man begin. In die Nuwe Testament begin Jesus met net 12 apostels.

Hoekom dink jy moet Hy nou anders werk met ons?

Juis in jou swakheid en in ons min getalle sal Hy sy krag volbring.

Ons moet net werklik uitleef wat ons glo.

 Ons glo God se beloftes en daarmee sit God die wiele aan die rol.

Amen.